ผู้ถือหุ้น TMI อนุมัติออกหุ้นกู้พันลบ. เผยมีแผนเข้าลงทุนธุรกิจพลังงาน
ผู้ถือหุ้น TMI อนุมัติออกหุ้นกู้พันลบ. ระดมทุนขยายธุรกิจต่อยอดหลอดไฟ LED เผยมีแผนเข้าลงทุนธุรกิจพลังงาน
29 มิ.ย. 2559

นายธีระชัย ประสิทธิ์รัตนพร กรรมการผู้จัดการ บริษัท ธีระมงคล อุตสาหกรรม จำกัด (มหาชน) หรือ TMI เปิดเผยว่า ที่ประชุมผู้ถือหุ้นของบริษัทมีมติอนุมัติให้ออกหุ้นกู้ทุกประเภท และรูปแบบ (มีหลักประกัน หรือไม่มีหลักประกัน) วงเงินรวมไม่เกิน 1,000 ล้านบาท อายุไม่เกิน 5 ปี นับตั้งแต่วันที่เสนอขายในแต่ละคราว โดยสามารถเสนอขายหุ้นกู้ในคราวเดียว หรือหลายคราว โดยสามารถเสนอขายให้แก่ประชาชนทั่วไป และผู้ลงทุนโดยเฉพาะเจาะจง รวมถึงผู้ลงทุนประเภทสถาบันในประเทศ และต่างประเทศ
ทั้งนี้ ในการเสนอขายหุ้นกู้ดังกล่าวของบริษัทมีวัตถุประสงค์ที่จะนำเงินที่ได้จากการเสนอขายหุ้นกู้ เพื่อใช้ในการขยายธุรกิจเพื่อที่จะต่อยอดจากธุรกิจเดิม รองรับการขยายตัวของตลาดหลอดไฟ LED เช่น โครงการเปลี่ยนถ่ายหลอดไฟแบบเดิมเป็น LED ของทั้งภาครัฐและเอกชนซึ่งบริษัทมีการนำเสนอโครงการเพื่อเข้ารับงานอย่างต่อเนื่อง โดยคาดว่าจะสามารถได้ข้อสรุปในบางโครงการได้ภายในปีนี้ ในขณะเดียวกันบริษัทยังมีแผนที่จะเข้าไปลงทุนในธุรกิจพลังงานในอนาคต ซึ่งการเข้าไปลงทุนดังกล่าวจะช่วยให้ผลการดำเนินการของบริษัทฯเติบโตขึ้นอย่างต่อเนื่อง และมั่นคง และที่สำคัญจะเป็นโอกาสที่ดีในการสร้างผลตอบแทนให้กับผู้ถือหุ้น
“ช่วงนี้เป็นช่วงดอกเบี้ยขาลง ถือเป็นโอกาสที่ดีในการเสนอขายหุ้นกู้ ซึ่งถือว่าเป็นเครื่องมือทางการเงินอย่างหนึ่งนอกเหนือจากการขอสินเชื่อจากสถาบันการเงิน ถึงแม้ว่าเราจะยังไม่มีความจำเป็นที่เร่งด่วน แต่ถือว่าเป็นการเตรียมความพร้อมเพื่อการขยายธุรกิจในอนาคตอีกด้วย และที่สำคัญที่สุด เราขอยืนยันว่าจะตั้งใจเดินหน้าลุยงานตามแผนธุรกิจที่ได้วางไว้ เพื่อสร้างรายได้ และผลตอบแทนที่ดีสำหรับบริษัท และผู้ถือหุ้นทุกท่านที่ได้ให้ความไว้วางใจในครั้งนี้”นายธีระชัย กล่าว